Først skulle den have ligget i oktober, så blev den helt sløjfet, og nu er den så tilbage igen: En søndag i København helt uden biler.

Datoen bliver den 18. september, og nu har Københavns Kommunes teknik- og miljøudvalg fundet pengene til en revideret udgave af Bilfri Søndag, hvor man udnytter afspærringerne fra Copenhagen Half Marathon, som ligger samme dag.

Det skriver Politiken.

Prisen bliver nu på 400.000 kroner i modsætning til de oprindeligt planlagte 4,7 millioner kroner, og de penge fandt Københavns Kommune i går endeligt i forbindelse med behandlingen af teknik- og miljøforvaltningens halvårsregnskab.

Læs også : De Konservative stod fast: Ingen penge til bilfri søndag i København

- Det er en noget mindre udgave end den bilfri dag, vi foreslog sidste år, siger Morten Kabell (Enh.), der er teknik- og miljøborgmester i København til P4 København.

- Men det kan alligevel godt vise noget om, hvad man kan bruge byen til, når man ikke skal bruge al pladsen på biler, og så kan vi gøre det meget bedre i 2017, siger han.

Biltrafikken vil være bandlyst på fem gader i det centrale København. Det drejer sig om Østerbrogade, Strandboulevarden, Nørrebrogade, Enghavevej og Ingerslevsgade frem til klokken 20.